RO Jurnalul Oficial al Uniunii Europene C 206/16

Raport final al consilierului-auditor (1)

Instrumente financiare derivate pe rata dobânzii în euro (EIRD)

(AT.39914)

(2017/C 206/06)

La data de 5 martie 2013, Comisia Europeană a inițiat proceduri în temeiul articolului 11 alineatul (6) din Regulamentul (CE) nr. 1/2003 (2) împotriva întreprinderilor Barclays (3), Deutsche Bank (4), Société Générale, RBS (5), Crédit Agricole, HSBC și JP Morgan (6).

În urma discuțiilor privind tranzacția și a propunerilor de tranzacție, în conformitate cu articolul 10a alineatul (2) din Regulamentul (CE) nr. 773/2004 (7), la 29 octombrie 2013 Comisia Europeană a adoptat o comunicare privind obiecțiunile (CO) adresată întreprinderilor Barclays, Deutsche Bank, Société Générale și RBS („părțile la procedura de tranzacție”). În comunicarea privind obiecțiunile se preciza faptul că în perioadele, cuprinse între 2005 și 2008, în care fiecare parte la procedura de tranzacție a participat la încălcare, acestea au fost implicate în înțelegeri și/sau practici concertate având ca obiect perturbarea cursului normal al componentelor de stabilire a prețului din sectorul instrumentelor financiare derivate pe rata dobânzii în euro legate de rata dobânzii interbancare oferită la operațiunile în euro și/sau de rata medie a dobânzii overnight la operațiunile în euro (EIRD). Aceste înțelegeri și/sau practici concertate au constituit o încălcare unică și continuă a articolului 101 alineatul (1) din tratat și a articolului 53 alineatul (1) din Acordul privind SEE.

În răspunsurile lor la comunicarea privind obiecțiunile, toate părțile la procedura de tranzacție au confirmat faptul că propunerile lor de tranzacție se regăsesc în conținutul CO.

În temeiul articolului 16 din Decizia 2011/695/UE, am examinat dacă proiectul de decizie adresat părților la procedura de tranzacție se referă exclusiv la obiecțiunile cu privire la care părțile au avut posibilitatea de a-și face cunoscute punctele de vedere și am ajuns la o concluzie afirmativă.

Având în vedere cele de mai sus și dat fiind că părțile la procedura de tranzacție nu mi-au adresat nicio cerere sau reclamație (8), consider că în acest caz s-a respectat exercitarea efectivă a drepturilor procedurale ale părților.

Bruxelles, 29 noiembrie 2013. Joos STRAGIER

(1) În temeiul articolelor 16 și 17 din Decizia 2011/695/UE a președintelui Comisiei Europene din 13 octombrie 2011 privind funcția și mandatul consilierului-auditor în anumite proceduri în domeniul concurenței (JO L 275, 20.10.2011, p. 29).

(2) Regulamentul (CE) nr. 1/2003 al Consiliului din 16 decembrie 2002 privind punerea în aplicare a normelor de concurență prevăzute la articolele 81 și 82 din tratat (JO L 1, 4.1.2003, p. 1).

(3) Barclays plc, Barclays Bank plc, Barclays Directors Limited, Barclays Group Holdings Limited, Barclays Capital Services Limited. La 29 octombrie 2013, Comisia a extins procedurile și împotriva întreprinderii Barclays Services Jersey Limited.

(4) Deutsche Bank AG, DB Group Services (Regatul Unit) Limited și Deutsche Bank Services (Jersey) Limited.

(5) The Royal Bank of Scotland Group plc și The Royal Bank of Scotland plc.

(6) Procedurile împotriva întreprinderilor Crédit Agricole, HSBC și JP Morgan sunt în curs.

(7) Regulamentul (CE) nr. 773/2004 al Comisiei din 7 aprilie 2004 privind desfășurarea procedurilor puse în aplicare de Comisie în temeiul articolelor 81 și 82 din Tratatul CE (JO L 123, 27.4.2004, p. 18).

(8) În temeiul articolului 15 alineatul (2) din Decizia 2011/695/UE, părțile la procedurile în cazurile de cartel care se angajează în discuții privind tranzacția în temeiul articolului 10a din Regulamentul (CE) nr. 773/2004 pot sesiza consilierul-auditor în orice etapă a procedurii de tranzacție pentru a garanta exercitarea efectivă a drepturilor lor procedurale. A se vedea și punctul 18 din Comunicarea Comisiei privind desfășurarea procedurilor de tranzacție în vederea adoptării de decizii în temeiul articolelor 7 și 23 din Regulamentul (CE) nr. 1/2003 al Consiliului în cazurile privind cartelurile (JO C 167, 2.7.2008, p. 1).